Die eerste Christene het hoofsaaklik in Trastevere gewoon. Die naam ‘Trastevere’ was ŉ omvorming in die volksmond van Transtiberinum, wat ‘anderkant die Tiberriver’ beteken (vgl ons “Transkei: en “Transvaal”). Die kronkelende Tiberrivier het ŉ elmboog in die hart van die ou Rome gevorm. Oos van hierdie elmboog was die luukse wonings van die keiser en die Romeinse adel. Aan die westekant, in die holte van hierdie moerasagtige ongesonde elmboog, het die hoipolloi in oorbevoltke woonstelblokke, bekend as insulae, gewoon. Dit was ŉ ongure gebied, naby aan die hawe en die pakhuise van Rome, met matrose, fortuinsoekers, fortuinvertellers, ivoorkerwers, pottebakkers, tentmakers, eks-slawe en baie meer. Die stank van die leerlooierye wat die urine van die openbare toilette gebruik het om hulle ware te bewerk, het in die lug gehang. Mense het hulle vuilgoed sommer in die strate uitgegooi. Die uitsondering was die talle Christenslawe wat uiteraard by hulle meer gegoede base ingekwartier was. Die ander gebied waar die eerste Romeinse Christene hulle aanvanklik gevestig het, was in die streke rondom die Via Appia